## Uredba o načinu zaštite interesa Republike Hrvatske u postupku pretvorbe društvenog vlasništva u druge oblike vlasništva

### NN 43/1990 (24.10.1990.), Uredba o načinu zaštite interesa Republike Hrvatske u postupku pretvorbe društvenog vlasništva u druge oblike vlasništva

# VLADA REPUBLIKE HRVATSKE

Na temelju odredbe člana 396. točke 4. Ustava Republike Hrvatske Vlada
Republike Hrvatske na sjednici održanoj 24. listopada 1990. godine, a u
vezi s odredbom člana 3. Zakona o Agenciji Republike Hrvatske za restrukturiranje
i razvoj ("Narodne novine", br. 18/90), člana 3. Zakona o Hrvatskom
fondu za razvoj ("Narodne novine", br. 18/90 i 42/90) i člana
2a. Zakona o društvenom kapitalu ("Službeni list SFRJ", br. 84/89
i 46/90) donijela je slijedeću

## UREDBU

### o načinu zaštite interesa Republike Hrvatske u postupku pretvorbe društvenog vlasništva u druge oblike vlasništva

Član 1.

Do donošenja zakona kojim će se urediti pretvorba društvenog vlasništva
u privatno i druge oblike vlasništva, poduzeće u društvenom vlasništvu
(u daljem tekstu: poduzeće) koje namjerava pristupiti prodaji poduzeća
i društvenog kapitala, u cijelosti ili djelomice domaćoj ili stranoj pravnoj
ili fizičkoj osobi, ili izdavanju internih dionica radi pribavljanja dodatnog
kapitala ili prodaje poduzeća, dužno je pribaviti suglasnost u skladu s
odredbama ove uredbe.

Član 2.

Uz obavijest o namjeri iz člana 1. ove uredbe organ upravljanja podzeća
dužan je Agenciji podnijeti:

a) Pismo o namjeri s podacima radi identifikacije poduzeća te odgovornih
osoba i članova organa upravljanja poduzećem te s temeljnim podacima o
pretvorbi vlasništva;

b) Program pretvorbe vlasništva sadrži podatke o knjigovodstvenoj i
procijenjenoj vrijednosti poduzeća i društvenog kapitala te podatke o uvjetima
prodaje poduzeća i dionica, a naročito o načinu i rokovima uplate, ukupnoj
nominalnoj vrijednosti, iznosima popusta što ih se namjerava odobriti,
o cijenama i kupcima;

c) Izvadak iz sudskog registra;

d) Zaključnu bilancu poduzeća za proteklu poslovnu godinu ovjerenu od
Službe društvenog knjigovodstva;

e) Podatke o nekretninama poduzeća (poslovnim, stambenim i drugim objektima
i drugim nekretninama);

f) Podatke o pravima podzeća u drugim pravnim osobama, nematerijalnim
pravima i drugim stečenim pravima poduzeća.

Član 3.

Agencija je dužna u roku od 30 dana od dana primitka obavijesti iz člana
2. ove uredbe ocijeniti prihvatljivost pretvorbe vlasništva sa stajališta
ovlasti dužnosti Agencije da:

a) osigura nadzor i pružanje stručne pomoći u izvedbi programa pretvorbe
vlasništva;

b) osigura prava i interese Hrvatskog fonda za razvoj u postupku pretvorbe:

c) osigura relanu procjenu vrijednosti poduzeća i društvenog kapitala,
te bonitet poduzeća po za to stručno osposobljenim pravnim osobama;

d) zaštiti prava i interese Republike Hrvatske.

Agencija može od poduzeća tražiti dopunske podatke. U tom slučaju rok
iz stava 1. ovoga člana počinje teći od dana dostave dopunskih podataka.

Član 4.

Rješenje o davanju ili uskraćivanju suglasnosti na pretvorbu vlasništva
donosi, na prijedlog Agencije, ministar pravosuđa i uprave uz suglasnost
nadležnog ministra.

Ako agencija u roku od 30 dana ne postupi u skladu s odredbom člana
3. ove uredbe, ministar pravosuđa i uprave uz suglasnost nadležnog ministra
donijet će rješenje po sIobodnoj ocjeni

Protiv rješenja iz st. 1. i 2. ovoga člana poduzeće može izjaviti žalbu
Vladi Republike Hrvatske. Vlada Republike Hrvatske o žalbi odlučuje rješenjem
protiv kojeg nije dopušten upravni spor.

Član 5.

Poduzeće koje ne dobije suglasnost iz člana 4. ove uredbe ne smije pristupiti
poduzimanju ma koje radnje ili akta koji uključuje ili predmnijeva pretvorbu
vlasništva. Pretvorba vlasništva izvedena bez prethodno pribavljene suglasnosti
nema pravnog učinka.

Član 6.

Pretvorbu vlasništva koja je poduzeta bez prethodno pribavljene suglasnosti
zabranit će ministar pravosuđa i uprave uz suglasnost nadležnog ministarstva.

Uz zabranu iz stava 1. ovoga člana ministar pravosuđa i uprave uz suglasnost
nadležnog ministra može suspendirati od vršenja funkcije direktora i pojedine
radnike s posebnim ovlaštenjima i odgovornostima i odrediti osobe koje
će vršiti njihove funkcije za vrijeme koje ne može biti duže od godinu
dana.

Član 7.

Sudovi i drugi organi u Republici Hrvatskoj neće priznavati učćinke
onih pretvorbi koje budu poduzete ili izvedene bez prethodno pribavljene
suglasnosti iz člana 4. ove uredbe i s tim u vezi poduzimat će mjere u
granicama svog djelokruga.

Član 8.

Odredbe ove uredbe odgovarajuće se primjenjuju i na slučajeve kada poduzeće
prihvaća dodatno ulaganje domaće ili strane, pravne ili fizičke osobe.

Rješenje o davanju ili uskraćivanju suglasnosti na pretvorbu vlasništva
u slučaju ulaganja strane pravne ili fizičke osobe donosi, na prijedlog
Agencije, ministar inozemnih poslova uz suglasnost nadležnog ministra.

Član 9.

Ova uredba stupa na snagu danom objave u "Narodnim novinama".

Urbroj: 5030115-90-1

Klasa: 406-01/90-02/06

Zagreb, 24. listopada 1990.

Potpredsjednik

**dr. Milan Ramljak, v. r.**

Uredba, NN 43/1990-811
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)